Folketing
2005-06-09

Det er blevet en noget længere debat, end jeg havde forestillet mig, da vi gik i gang med L 50 her for et par timer siden. Når det er det, så er det, fordi vi får mulighed for, men måske også føler trang til, at give nogle meldinger om, hvad det er for nogle visioner, vi hver især har. Men hvis man lige indledningsvis skal give et par korte bemærkninger om lovforslaget – i øvrigt også i relation til de tre foregående, som jo hænger lidt sammen – så synes jeg, det er værd at understrege, at der ikke er tale om nogen særlig store nyskabelser overhovedet; der er tale om nogle strukturændringer, som kan have nogle i princippet positive og negative effekter. Det, der fra vores side er konkluderet, er, at de negative konsekvenser af selve strukturreformen er massive. Det er også derfor, at SF har stemt nej til grundideen i strukturreformen. Det fremgår faktisk også af betænkningsbidragene til de tre kulturforslag, at vi ikke er en del af forliget omkring strukturreformen.